b'\n_START_ARTICLE_\nSudoku\n_START_PARAGRAPH_\nSudoku (japonsko \xe6\x95\xb0\xe7\x8b\xac: s\xc5\xabdoku) je logi\xc4\x8dna uganka, katere cilj je zapolniti kvadratno mre\xc5\xbeo, obi\xc4\x8dajno velikosti 9 \xc3\x97 9, s \xc5\xa1tevili od 1 do 9. Vsako \xc5\xa1tevilo se lahko pojavi to\xc4\x8dno enkrat v vsakem stolpcu, vsaki vrstici in vsakem manj\xc5\xa1em kvadratu velikosti 3 \xc3\x97 3. V mre\xc5\xbei so nekatera \xc5\xa1tevila \xc5\xbee podana. Namesto \xc5\xa1tevil lahko nastopajo tudi kaki drugi razli\xc4\x8dni simboli. Za re\xc5\xa1itev uganke je potreben logi\xc4\x8den razmislek in malo potrpe\xc5\xbeljivosti, pri te\xc5\xbejih pa tudi nekoliko kombinatorike, oziroma posku\xc5\xa1anja in vra\xc4\x8danja._NEWLINE_V Sloveniji \xc5\xbee od leta 1999 to uganko pod imenom \xc2\xbbDevet\xc2\xab\xc2\xa0redno objavljajo v slovenski ugankarski reviji Modro razvedrilo (v vsaki izdaji objavijo pet ugank). Istega leta se je uganka pod imenom \xc2\xbbMagi\xc4\x8dni kvadrat\xc2\xab\xc2\xa0pojavila v reviji Logika in razvedrilna matematika. V juniju 2005 pa se je pojavila tudi v Slovenskih novicah. V avgustu 2006 se je pojavila tudi v Nedeljskem dnevniku, kjer so tudi omenili del \xc4\x8dlanka iz Wikipedije._NEWLINE_Uganke so lahko sestavljene ro\xc4\x8dno ali pa s pomo\xc4\x8djo ra\xc4\x8dunalni\xc5\xa1kega programa. Zahtevnost uganke je na\xc4\x8deloma obratno sorazmerna s \xc5\xa1tevilom \xc5\xbee vpisanih \xc5\xa1tevil, la\xc5\xbeje uganke jih imajo preko 30, te\xc5\xbeje pa med 20 in 30. Japonska razli\xc4\x8dica igre obi\xc4\x8dajno zahteva simetri\xc4\x8dno postavitev podanih \xc5\xa1tevil.\n_START_SECTION_\nSudoku-X\n_START_PARAGRAPH_\nSudoku-X (diagonalni sudoku) je sudoku, pri katerem je treba upo\xc5\xa1tevati, da se morajo \xc5\xa1tevke od 1 do 9 v diagonalah pojaviti le enkrat  \xe2\x80\x93 tako nekateri sudokuji pridobijo enoli\xc4\x8dno re\xc5\xa1itev.\n_START_SECTION_\nSodo - lihi sudoku\n_START_PARAGRAPH_\nTak sudoku ima dolo\xc4\x8dena polja osen\xc4\x8dena. Vpisane \xc5\xa1tevke povedo, ali se v osen\xc4\x8dena polja vpisuje sode ali lihe \xc5\xa1tevke.\n_START_SECTION_\nGeometrijski sudoku\n_START_PARAGRAPH_\nKvadrat tega sudokuja je sestavljen iz razli\xc4\x8dnih geometrijskih likov, imenovanih nonomine. Razmejeni so z debelej\xc5\xa1o \xc4\x8drto. Sestavlja jih 9 polj, v katere je potrebno vpisati \xc5\xa1tevke od 1 do 9. Pri tem lahko nastopajo nonomine brez ali z vsemi simetrijami.\n_START_SECTION_\nSudoku z druga\xc4\x8dnimi razse\xc5\xbenostmi\n_START_PARAGRAPH_\nSeveda pa se lahko spreminja tudi razse\xc5\xbenost sudokuja. Najbolj poznan je sudoku 3 \xc3\x97 3 (saj ima manj\xc5\xa1a podro\xc4\x8dja sestavljena iz 3 \xc3\x97 3 kvadratkov), obstaja pa tudi veliko drugih velikosti (2 \xc3\x97 3, 2 \xc3\x97 4, 2 \xc3\x97 5, 3 \xc3\x97 4, ...).\n_START_SECTION_\nNa\xc4\x8dini re\xc5\xa1evanja\n_START_PARAGRAPH_\nEden najbolj enostavnih in uporabih postopkov je \xc4\x8drtanje (glej sliko). Zgornji desni mali (3 \xc3\x97 3) kvadrat mora vsebovati 5. \xc4\x8ce se (navidezno) pre\xc4\x8drta prvi dve vodoravni vrstici (ki \xc5\xbee drugje vsebujeta petico) in zadnji navpi\xc4\x8dni stolpec, ostane za petico v malem kvadratu samo \xc5\xa1e zeleno ozna\xc4\x8deno polje._NEWLINE_Kasneje se ta postopek obi\xc4\x8dajno ustavi in se lahko z manj\xc5\xa1imi \xc5\xa1tevilkami na robu kvadratkov ozna\xc4\x8duje mo\xc5\xbena \xc5\xa1tevila, ki se tam lahko pojavijo. Pri te\xc5\xbejih ugankah pa je treba izbrati eno od mo\xc5\xbenosti in preveriti ali se pride do re\xc5\xa1itve, sicer pa se vrne nekaj korakov in izbere drugo mo\xc5\xbenost (postopek se v programiranju imenuje sestopanje ali backtracking)._NEWLINE_Za re\xc5\xa1evanje se lahko uporabi tudi kakega od ra\xc4\x8dunalni\xc5\xa1kih programov.\n_START_SECTION_\nMatematika sudokuja\n_START_PARAGRAPH_\nPravilna mre\xc5\xbea sudoku je tudi latinski kvadrat, seveda pa obratno ne velja, ker so pri sodukuju dodatne omejitve. \xc5\xa0tevilo vseh mo\xc5\xbenih mre\xc5\xbe pri velikosti 9 \xc3\x97 9 je 6.670.903.752.021.072.936.960 . V latinskem kvadratu 9 \xc3\x97 9 je mo\xc5\xbenih \xc5\xa1e dodatnih 5.524.744.825.253.140.821.458.288.640 kombinacij, ki v sudokuju niso mo\xc5\xbene._NEWLINE_Kolik\xc5\xa1no je najmanj\xc5\xa1e \xc5\xa1tevilo podanih \xc5\xa1tevil, da je re\xc5\xa1itev \xc5\xa1e vedno enoli\xc4\x8dna, ni znano, trenutni minumum je 17, glejte  in .'